Ńdɔ fɔ́ɔ́ Yóbo a ngávə́ ǹkɔ́bɔ̄ mɔ́, nyé nâ: 2Tɔ anə́ māyəm fɔ́ɔ́ ḿbəŋ nâ éyə̄ á nə́ nálā. Éyə mod a nə́ dzǎm bɔ sósōō yá Zambá énye a ńtɔ̄á á məku ? 3Ngə́ bâyi dzɔ́s ai nyé, a sə́ kig fɔ́ɔ́ nyé dzam yalan dzam də́dā yā tóyína mam. 4Énye a nə́ ńdzyéán ai fəg, ai ngul bɔ mə́sə: zá á nə̄ nyé dzǎm kə tə́bə́ é ngām yǎ á yād, a bɔ̌ tə bi éndə̄gə́lə ? 5A tyé miǹkǒl á sí étīe etíé hə á lub ! Éyɔŋ a wóg yǎ ólūn, ǎ ngakúb myā á sí. 6A fógō sí, é kódó étɔá dzíé, məndíé móé mə́ ngasili. 7A kɔ́bɔ́ ai ńló dzóbo, ńló dzóbo təgě fə kwí á yób. A kad fɛd átītie ai bifɛdəga. 8Énye etám ā yali ébá yób a wulugu á máŋ étēde á yób. 9Énye a ngákom Tolo ai Ǹkə́l Óvóno, ai Ekoě Bəngɔnɔ, ai átítie ásə̄ yā ḿfág sí yǎ ńló dzóbo ǎ kad tə́bə á məyímbī mə́ ámǒs. 10A bɔ bod bə́ mam bənén yā mod á sə́ kig dzǎm sōŋ, biyə̌ŋ bí mam təge ai táŋ. 11Yénə́ síg, a lod ma babi, ma təge nyé yēn; a kə, ma təge yəm. 12Ngə́ ā dzó naa a nɔŋ dzóm, zá ā yi nyé kaman ai dzɔ́ ? Zá ā yi dzó nâ: "Dzé wābɔ ? "